Tyskland i Eurovision Song Contest

Tyskland debuterte i Eurovision Song Contest i 1956 og har deltatt 66 ganger – mer enn noen andre land i konkurransen. Tyskland har bare vært fraværende én gang, i 1996 da landet ikke kvalifiserte seg fra forhåndskvalifiseringen. Sammen med Frankrike, Italia, Spania og Storbritannia, er Tyskland blant «de fem store» – en gruppe på fem land som er automatisk kvalifisert til finalen på grunn sine store økonomiske bidrag til konkurransen. Finalen sendes hvert år på kringkasteren ARDs flaggskipskanal Das Erste, og konkurransen er blant de mest populære tv-begivenhetene i landet med seertall på opptil 10 milioner. Hvert år arrangeres det flere Eurovision-fester i landet, der den største er på Reperbahn i Hamburg.

Tyskland har vunnet Eurovision Song Contest to ganger: i 1982 og 2010. Samtidig har landet kommet sist åtte ganger, senest i 2022. Den første seieren kom på landets 27. forsøk, da Nicole vant en klar seier med «Ein bißchen Frieden» i 1982. Landets andre seier kom i Oslo i 2010 med Lena og «Satellite». Tross i en rekke sisteplasser, har Tyskland også hatt stor suksess i konkurransen. I 1962 fikk Conny Froebess  og «Zwei kleine Italiener» en sjetteplass, og sangen ble en stor slager over hele Europa. Tre tredjeplasser fulgte på rad i 1970–1972, og i 1979 fikk landet en ny storslager med «Dschinghis Khan». I 1980 og 1981 endte Tyskland på andreplass, før landet fikk sin første seier i 1982. To nye andreplasser fulgte i 1985 og 1987, og to tredjeplasser i 1994 og 1999.

Etter årtusenskiftet har landet hatt varierende suksess; en sterk periode fulgte med seieren i 2010 og to påfølgende topp ti-plasseringer i 2011 og 2012. Utover i 2010-årene innledet Tyskland en svært svak periode resultatmessig. Siden 2015 har landet kommet sist eller nest sist hele syv av åtte ganger. Tyskland fikk i tillegg null poeng i telefonavstemningene i 2019 og 2021. Det eneste gode resultatet det siste tiåret kom i 2018, da Tyskland ble nummer fire med Michael Schulte og «You Let Me Walk Alone». Sett bort fra seieren i 2010 er dette landets beste plassering i konkurransen etter årtusenskiftet.

Historikk
Det er Tysklands allmennkringkaster ARD som sender konkurransen i Tyskland. Opp gjennom årene har ulike regionale tv-kanaler tilknyttet ARD hatt ansvaret for å velge landets bidrag til konkurransen. Fra debuten i 1956 og frem til 1978 var det HR som plukket ut landets sang og artist, fra 1979 til 1991 BR, fra 1992 til 1995 MDR, og siden 1996 har NDR stått for utvelgelsen av det tyske bidraget. Tv-kanalene har stort sett holdt en nasjonal konkurranse for å velge landets artist og sang til Eurovision Song Contest, men elleve ganger har kringkasterne valgt artist og sang internt.
Fra Vest-Tyskland til Tyskland

Tyskland var ett av syv land som deltok i den første utgaven av Eurovision Song Contest i 1956. Siden har landet i praksis deltatt hvert eneste år konkurransen har blitt arrangert, med unntak av 1996 – da det tyske bidraget ble slått ut i EBUs forhåndskvalifisering før finalen. Tyskland måtte dermed stå utenfor finalen for første og hittil eneste gang. Fra 1956 og frem til 1991 var det Vest-Tyskland som deltok som Tyskland. DDR deltok aldri Eurovision Song Contest, men det tidligere Øst-Tyskland har deltatt som en del av det forente Tyskland etter landets gjenforening høsten 1990.

I 2000 innførte Den europeiske kringkastingsunion en ordning som sikret at de fire største økonomiske bidragsyterne fikk automatisk innpass i Eurovision-finalen. Gruppen ble kalt «de fire store» og besto av Tyskland, Storbritannia, Spania og Frankrike. Da Italia kom tilbake i konkurransen i 2011, gikk Italia inn i «de fire store» – som dermed ble utvidet til «de fem store». Tyskland har dermed aldri deltatt i en semifinale i Eurovision Song Contest.

Eurovision Song Contest er svært populært i Tyskland, med seertall opptil 10 millioner hver eneste år. I 2010, da Tyskland vant, var seertallet nesten 15 millioner – det høyeste registrerte tallet siden begynnelsen av 1980-tallet.

Lang vei mot seier

De første tiårene gjorde Tyskland det jevnt over bra i konkurransen og holdt seg stort sett på topp ti. Samtidig kom Tyskland sist i 1964, 1965 og 1974. I årene 1978–87 hadde landet sin beste periode i konkurransen, med hele fire andreplasser og seieren i 1982. Tyskland var det siste av de store vesteuropeiske landene til å vinne konkurransen, og seieren kom det 27. året landet deltok – flere år enn Norge brukte på å vinne. Tyskland har i tillegg åtte sisteplasser, tre av dem uten poeng.

Etter 1987 har Tysklands resultater sving kraftig. En tredjeplass kom i 1994, etterfulgt av en sisteplass året etter og ingen finaleplass i 1996. I årene 1998–2001 kom Tyskland på topp ti hvert år, inkludert en tredjeplass i 1999. Etter en rekke dårlige plasseringer vant Tyskland sin andre Eurovision Song Contest-seier i Bærum i 2010. Vinneren, Lena Meyer-Landrut, ble plukket ut gjennom en Idol-lignende konkurranse, og hun fremførte tre sanger i den tyske finalen. Alle tre sangene endte opp i topp fem på den tyske singellisten. Både vinnerlåten «Satellite» og hennes første album, My Cassette Player, debuterte på førsteplass på de tyske singel- og albumlistene, og albumet har siden blitt sertifisert med fem ganger gull og dobbelt platina etter å solgt over 500 000 eksemplarer. «Satellite» solgte til dobbelt platina. Meyer-Landrut representerte også Tyskland på hjemmebane i Düsseldorf i 2011.

Fra 2013 har Tyskland hatt en lang serie med dårlige plasseringer, inkludert to sisteplasser på rad i 2015 og 2016. Tyskland fikk i tillegg null poeng i telefonavstemningene i 2019 og 2021, men unngikk sisteplass etter å ha fått flere poeng fra fagjuryene. Unntaket blant de dårlige plasseringene kom i 2018, da landet kom på en fjerdeplass med Michael Schulte og «You Let Me Walk Alone». Sett bort fra seieren i 2010, er dette Tysklands beste plassering etter år 2000.

Deltakere 
Under er en liste over Tysklands deltakere, plasseringer og poeng i konkurransen siden debuten. I 1956 stilte hvert land med to sanger. Bare vinneren ble offentliggjort, de øvrige plasseringene er ikke kjent.
Fargekoder

Låtskrivere og listeplasseringer 
Under er en oversikt over de tyske bidragenes låtskrivere. Kolonnen ESC viser bidragets plassering i Eurovision Song Contest, mens kolonnen TY viser låtens høyeste plassering på den tyske singellisten.

Dirigenter for Tyskland 
Frem til og med 1998 ble bidragene fremført med orkester, og hvert land hadde sin egen dirigent som dirigerte orkesteret. Utover i 1990-årene tok ferdiginnspilt musikk i større grad over, og i 1999 ble orkesteret avskaffet. De nåværende reglene krever at all musikk og instrumenter på scenen skal være forhåndsinnspilt. Under er en oversikt over dirigentene for Tyskland i årene 1956–1998. Tyskland brukte ikke dirigent i 1989 og 1997, og landet deltok ikke i 1996.

Stemmehistorikk
Oversikt over poeng til og fra Tyskland i finaler siden debuten. Poeng som Tyskland har gitt i semifinaler, er ikke tatt med. Tallene er hentet fra nettstedet ESC Database. Ved like mange poeng, rangeres landene etter hvor mange prosent de har gitt av høyeste mulige oppnåelige totalscore.

Poeng fra Tyskland

Poeng til Tyskland

Galleri

Eurovision Song Contest i Tyskland

Kommentatorer og poengopplesere
Flere kjente tyske mediepersonligheter har kommentert finalen opp gjennom årene, blant annet Ado Schlier, Thomas Gottschalk og Werner Veigel. Siden 1997 har Peter Urban stått for tv-kommentaren. Unntaket var 2009, da Urban tok ett års pause på grunn av helseproblemer.

Se også
Tyskland i Junior Eurovision Song Contest
Tyskland i Eurovision Choir of the Year
Tyskland i Tyrkvisjonens sangkonkurranse

Referanser

Eksterne lenker 
 NDR Eurovision
 Tysklands side på eurovision.tv

Land i Eurovision Song Contest
Tysk musikk